‘Belangrike inligting’ uit hoofregter se kantoor gesteelHoofregter Mogoeng Mogoeng. Foto: GCIS Vyftien rekenaars waarop sensitiewe inligting gestoor is, is Saterdag in die vroeë oggendure uit die kantoor van hoofregter Mogoeng Mogoeng in Midrand, Johannesburg, gesteel. Nathi Mncube, ŉ woordvoerder van die kantoor, het gesê die rekenaars is uit die menslike hulpbronkantoor gesteel. “Die gesteelde rekenaars bevat belangrike inligting oor regters en beamptes van die kantoor van die hoofregter. Die inbraak word beskou as ŉ groot terugslag vir die regsadministrasie,” het hy gesê. Die inbraak is by die SAPD aangemeld en verskeie eenhede van die polisie is na die kantoor ontplooi om ondersoek in te stel. “Die hoofregter het gesê die inbraak moet in ŉ baie ernstige lig beskou word en hy het ŉ beroep op die polisie gedoen om alles in hul vermoë te doen om seker te maak die skuldiges word vasgetrek,” het Mncube gesê.